Københavns Politi har anholdt to unge mænd, som lørdag eftermiddag var så vanskelige om bord på bus 1A, at buschaufføren valgte at parkere bussen

To yngre mænd gik lørdag sidst på eftermiddagen helt bersærk, efter at en tredje mand valgte at påtale deres opførsel under kørsel med linje 1A i indre by.

Det fortæller Ekstra Bladets journalist, som tilfældigvis var til stede som passager i bussen.

Vagtchef ved Københavns Politi Carsten Reenberg bekræfter episoden over for Ekstra Bladet og fortæller, at de to er blevet anholdt og nu risikerer sigtelser for enten vold eller gadeuorden.

Det hele begyndte, da en gruppe på tre unge bagerst i bussen slet ikke tog hensyn til øvrige passagerer eller inventar, fortæller Ekstra Bladets journalist.

- Bussen var helt fyldt, og jeg står bagerst i bussen. Der sidder de drenge også, som fortæller om, at de har røget og drukket. Et par af dem begynder så at banke løs på ruderne. Det irriterer en høj, muskuløs mand, som vælger at reagere, fortæller Ekstra Bladets mand i bussen.

Den høje giver sig til at råbe til drengene.

- Han råber 'hvad fanden har i gang i' og 'hvad er det for en opførsel'. Han er lidt aggressiv i tonen og beder drengene om at respektere de øvrige i bussen, fortæller Ekstra Bladets mand.

En gruppe unges chikanerier i bus 1A ved Hovedbanegården resulterede i, at bussen standsede og ikke kørte videre. To af de unge blev efterfølgende anholdt og kørt til afhøring. Privatfoto

Det fører til en dialog mellem parterne, hvor der råbes højt. Ingen andre i bussen lader til at ville blande sig, og Ekstra Bladets mand fortæller, at mange får travlt med at kigge ud af vinduerne, som om der er noget meget spændende uden for.

- Så siger den høje 'hvad med din far, hvor var han i din barndom', og det får denne her unge mand til at gå fuldstændig amok. De står med ansigterne tæt på hinanden, og der bliver snakket om at smadre dig og sådan noget.

En passager, som til Ekstra Bladet oplyser, at han er sikkerhedsvagt, vælger at lægge sig mellem de to.

Buschaufføren vælger på det tidspunkt at åbne bagdøren. Og det lykkedes bussens passagerer at få presset de tre drenge uden for.

Ifølge Ekstra Bladets mand fortsætter drengene imidlertid med at genere.

- De banker løs på ruderne, og der kommer nogle ret høje brag. På et tidspunkt er der en af drengene, der tyrer en øl ind gennem den åbne bagdør. Den rammer sikkerhedsvagten, og en del andre passagerer får øl over sig, forklarer Ekstra Bladets mand.

Siden melder buschaufføren over højttalerne, at politiet nu er tilkaldt, og at bussen ikke vil fortsætte.

Ingen ønsker imidlertid at sige ud af bussen til de rasende unge mænd.

Da politiet ankommer, fortsætter en af de unge mænd med at gå amok. Hurtigt efter er han imidlertid lagt ned på jorden og blevet iført håndjern.

En håndfuld passagerer blev siden afhørt til episoden.

Carsten Reenberg fortæller, at episoden fandt sted på Tietgensbroen ved Hovedbanegården.